Christina Nielsen har for alvor lagt op til en travl 2016-sæson. For et par uger siden offentliggjorde hun en ny kontrakt med det amerikanske Ferrari-team Scuderia Corsa i den amerikanske IMSA-serie, og i dag er endnu en stor Ferrari-aftale kommet i hus, da Christina Nielsen også skal køre hele sæsonen i ELMS med danske Formula Racing. Det betyder også, at den 23-årige kører får opfyldt en anden stor drøm med deltagelsen i Le Mans.

Det gør også Christina Nielsen til den første danske kvindelige deltager i Le Mans.

– Vi er utrolig glade for, at Christina Nielsen har sagt ja til køre for os i den kommende sæson, lyder det fra teamchef hos Formula Racing, Allan Jørgensen og fortsætter:

– Christina har i den grad vist sig som en hurtig og stabil GT-kører og hun har konstant formået at være med i topppen. Hendes erfaring med langdistanceløb i USA vil uden tvivl styrke vores klare målsætningen om både at vinde 24-timersløbet på Le Mans og gentage sejren i European Le Mans Series.

Den FIA-klassificerede sølvkører skal dele en Ferrari 458 GT2 med Formula Racings succesfulde Mikkel Mac og Johnny Laursen, som vandt dette års mesterskab i GTE-klassen i European Le Mans Series. En historisk sejr, der skaffede det danske team adgang til Le Mans.

– Denne sæson har bevist, at Mikkel Mac er en af verdens bedste guldkørere, og samtidig har vores bronzekører Johnny Laursen været hurtigere end selv konkurrenterne på sølvniveau. Med Christina Nielsen på holdet er vi ikke i tvivl om, at vi har en suveræn vinderbil, lyder det fra Allan Jørgensen.

Christina Nielsen har gennem de seneste to sæsoner gjort sit navn kendt på de amerikanske racerbaner, hvor hun i år, som første kvinde, var tæt på at vinde GTD-mesterskabet i TUDOR United SportsCar Championship og samtidig blev Rookie Of The Year i serien Pirelli World Challenge.

Den hurtige kvinde har tre gange tidligere deltaget i 24-timersløb og imponerede især ved at slutte på en 2. plads i det berømte 12-timersløb på Sebring i foråret. Et resultat, som straks blev udråbt til at være den bedste motorsportspræstation for en dansk kvinde nogensinde.

– At være den første danske kvinde, som skal køre 24-timers Le Mans virker fuldstændig uvirkeligt, siger Christina Nielsen.

– Vi har arbejdet længe på projektet, og det er en drøm, som går i opfyldelse. Der er mange kørere, især danskere, som stræber efter et Le Mans-sæde, og jeg er utrolig taknemmelig for, at Formula Racing har valgt at give mig chancen for at hjælpe dem til sejr, forklarer hun.

Christina Nielsens europæiske sæson begynder med 4-timersløbet på Silverstone den 16. april, mens Le Mans som bekendt køres den 18-19. juni.